
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
от Пламен Абровски – министър на земеделието и храните


Относно: Проект на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Тарифа за таксите, които се събират от Изпълнителната агенция по лозата и виното (ИАЛВ).

Причини, които налагат приемането на акта
В резултат на извършен анализ на действащото законодателство и идентифициране на необходимостта от изготвяне на нов Закон за виното и спиртните напитки (ЗВСН) и свързаните с него подзаконови актове, съобразени с изискванията на правото на Европейския съюз, се подготвя проект на нов законов акт.
До момента предложените промени в законодателството, чрез проект на нов ЗВСН не са реализирани, което налага приемане на Тарифа за таксите, съгласно сега действащия закон. Прилаганата в момента Тарифа за таксите, които се събират от Изпълнителната агенция по лозата и виното е приета с Постановление № 218 на Министерския съвет от 2022 г., (обн., ДВ, бр. 62 от 2022 г.) на основание чл. 2, ал. 5 от Закона за виното и спиртните напитки (ЗВСН 2012).
С предложения проект на Постановление се цели актуализиране на размера на таксите за извършваните от агенцията услуги. Приемането на изцяло нова Тарифа за таксите ще даде възможност да бъдат актуализирани цените на услугите във връзка с настъпилите съществени изменения в основните ценообразуващи фактори, които формират размера на разходите, свързани с издръжката на тази дейност. Промяната е изцяло обусловена от увеличените разходи за специфични лабораторни консумативи (пазарната стойност на лабораторна стъклария нараства с коефициент 1,80, а на химикалите и реактивите – с коефициент 1,43), както и от настъпилото стъпаловидно повишение на средната брутна работна заплата на експертния персонал в ИАЛВ с коефициент 1,62 за периода 2022 – 2025 г., което пряко рефлектира върху разходите за труд при предоставяне на услугите.
Увеличението на таксите за предвидените в ЗВСН услуги, не се очаква да доведе до съществена финансова тежест за гроздо- и винопроизводителите.
С предложения проект на Постановление Тарифата се привежда в пълно съответствие с императивните изисквания на § 6, ал. 1, т. 2 от Преходните и заключителни разпоредби на Закона за въвеждане на еврото в Република България. Всички съществуващи държавни такси са преизчислени и фиксирани в евро, осигурявайки техническото им представяне съгласно изискванията на чл. 12 и чл. 13 от Закона за въвеждане на еврото в Република България.
Проектът на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното е включен в Оперативната програма на Министерския съвет за периода юли – декември 2026 г., приета с Решение № 578 на Министерския съвет от 2026 г. (позиция № 51).

Цели
С проекта на Постановление за приемане на Тарифа за таксите, които се събират от Изпълнителната агенция по лозата и виното държавните такси определени въз основа на Методиката по чл. 7а от Закона за ограничаване на административното регулиране и административния контрол върху стопанската дейност (ЗОАРАКСД) и са изготвени план-сметки към съответните такси. Съгласно Методиката при определяне размера на таксите, които администрират разпоредителите с бюджет, се вземат предвид публичните разходи, като разходите се калкулират на базата на разходите, извършени от административния орган през предходната година. На тази основа е разработена Методиката за изчисляване на таксите по тарифата за таксите, които се събират от Изпълнителната агенция по лозата и виното и която има за цел да разясни изготвените план – сметки на формираните цени на предоставяните услуги от Изпълнителната агенция по лозата и виното. Таксите в проекта на Постановление на Министерския съвет за Тарифата за таксите са изчислени на база действителните разходи, като разделянето на „преки разходи“ и „непреки разходи“ е съобразно Методиката. Включените в „преки разходи“ и „непреки разходи“, са разходите за възнаграждения и осигурителни плащания на пряко отговорния и ръководния персонал, разходите за материали, за външни услуги, за дълготрайни активи, присъщи за остойностяваната услуга, както и други преки разходи за външни услуги, които са свързани с предоставяната услуга, разходи за обучение и повишаване квалификацията на служителите, режийни разходи (разходи за отопление, електрическа енергия, вода, телефонни разходи, интернет, пощенски услуги, командировки в страната) както и други непреки разходи. Размерът на предложените нови такси е в съответствие с необходимите материално-технически и административни разходи, за извършване на съответната дейност. Всички преки и непреки разходи, които могат да бъдат пряко свързани с предоставянето на услугата са посочени в стойността на услугата, а тези за които не е възможно, е възприет принципа за пропорционално разпределение на направените разходи от административния орган, който е представен като процент на общите административни разходи.
Привеждане на нормативния акт в съответствие със Закона за въвеждане на еврото в Република България.

Очаквани резултати от прилагането на акта
С приемането на новата Тарифа ще се обезпечи бюджетът на Изпълнителната агенция по лозата и виното, което ще гарантира  по-качествено и ефективно изпълнение на контролните ѝ функции по отношение на производствения потенциал, гроздето, предназначено за производство на вино, производството, преработката и търговията на лозаро-винарски продукти, оцет и плодови вина.

Финансови и други средства, необходими за прилагането на новата уредба
С предложения проект на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното, ще се повиши административната тежест, както за юридическите лица, така и за физическите лица, регистрирани съгласно ЗВСН като гроздо- и винопроизводители, като предвижданите разходи ще са несъществени от гледна точка на техния размер. Изчислено е финансово въздействие върху държавния бюджет на предложения проект за приемане на Тарифата за таксите, които се събират по Закона за виното и спиртните напитки от Изпълнителна агенция по лозата и виното, като очаквания размер на приходите, които ще постъпят допълнително в държавния бюджет в годишен размер е 35 200 евро. Увеличението на таксите за административни услуги и лабораторни дейности засяга 4 245 регистрирани стопански субекти (3 895 гроздо- и 350 винопроизводители) в лозаро-винарския сектор. Изготвената количествена оценка на административния товар показва, че поради инцидентния характер на услугите и минимизираното абсолютно изменение в евро (между 3,47 евро и 13,86 евро за единично заявяване на най-масовите административни услуги), тежестта за бизнеса е несъществена. Изчисленият кумулативен разход възлиза на средно под 9 евро на година за едно стопанство, което гарантира липсата на негативно икономическо влияние върху микро-, малките и средните предприятия (МСП) в бранша. С актуализацията, предвиждаща нарастване на лабораторните анализи със среден коефициент 1,29, се цели пълно покриване на себестойността на услугите и осигуряване на финансова и техническа устойчивост на акредитираните изпитвателни лаборатории на агенцията в София и Пловдив.
Приемането на проекта на акт води до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „а“ от Устройствения правилник на Министерския съвет и на неговата администрация.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът на Постановление на Министерския съвет не съдържа разпоредби, транспониращи нормативни актове на институциите на Европейския съюз, поради което не е изготвена и приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове, проектът на постановление, проектът на доклад (мотиви), частичната предварителна оценка на въздействието и становището на дирекция „Координация и модернизация на администрацията“ в Министерския съвет са публикувани на интернет страницата на Министерството на земеделието и храните и на Портала за обществени консултации със законоустановен срок за предложения и становища от 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.
Проектът на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Всички направени целесъобразни бележки и предложения са отразени в окончателната справка.



[bookmark: _GoBack]УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното, на основание чл. 8, ал. 2 от Устройствения правилник на Министерския съвет и на неговата администрация и чл. 2, ал. 5 от Закона за виното и спиртните напитки, предлагам Министерският съвет да разгледа и приеме приложения проект на Постановление.

	Приложение:
	1. Проект на Постановление на Министерския съвет;
2. Проект на Тарифа за таксите, които се събират от Изпълнителната агенция по лозата и виното;
3. Методика на изчисление и План-сметки за размера на таксите, изчислени на база материално-технически и административни разходи;
4. Калкулации за извършване на физикохимичен и микробиологичен анализ на продуктите, съгласно чл. 180, ал. 1 от ЗВСН;
5. Частична предварителна оценка на въздействието;
6. Становище на дирекция „Координация и модернизация на администрацията“ в Министерския съвет;
7. Финансова обосновка;
8. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация (в отговор на писмо № 9104-47 от 01.08.2025 г.);
9. Постъпили становища;
10. Справката за отразяване на постъпилите предложения и становища от обществените консултации;
11. Постъпилите предложения и становища от обществените консултации;
12. Проект на съобщение за средствата за масово осведомяване.

